Senepa

Una senepa, tacha o tacheta es un accessòri de burèu plan comun que consistís en una mena clavèl, generalament metallic, amb un cap circular e una poncha al centre, que se buta sus una paret o un taulièr amb la sola fòrça del poce. S'emplèga especialament per expausar temporàriament de documents.

 Istòria 
La senepa foguèt inventada de nom (''thumb tack'') e coma article produit en seria en America del Nòrd cap a la fin del sègle XVIII. La senepa de tipe ''push pin'' (senepa espilla), non corrodable, foguèt  brevetada per Edwin Moore en 1902. E. Moore creèt la societat Moore Push-Pin amb solament 112.60 dòlars. Se consacrèt cada aprèp-miègjorn e ser, dins una sala que logava, a fabricar una invencion que descriu coma « una espilla amb una punhada ». En 1903, lança sa primièra publicitat per tota l'America per son produit dins The Ladies' Home Journal. Fondèt son entrepresa slo 19 de julhet de 1904 amb lo nom de Moore Push-Pin Company. De 1912 a 1977, la Moore Push-Pin Company èra situada prèp de Filadèlfia. Uèi, la Moore Push-Pin Company ocupa una granda fabrica a Wyndmoor, totjorn en Pensilvània e l'entrepresa contunha de fabricar d'objèctes pichons.

D'autras fonts indican que la senepa foguèt inventada pel relotgièr Johann Kirsten l'an 1903 dins la localitat de Lychen dins lo districte d'Uckermark en Alemanha. Vendèt los sieus dreches d'invencion a Otto Lindstedt, un empresari, que recebèt un brevet de l'Ofici lo 8 de genièr de 1904. Lindstedt venguèt ric, alara que Kirsten demorèt paure. D'autras fonts atribuisson l'invencion de la senepa al proprietari d'industria austriaca, Heinrich Sachs en 1888.